Unse vruntlike grote mit begheringe alles guden vorscreven und wat wy gudes vormogen. Ersame, leve her Clawes, besunderge gude ghunre Juwen breff hebbe wy ghutliken entfangen und wol vornomen, dar uns juwe erzamicheit ynne schryvet van her Cristiern, hovetmanne tho Wyborch. Des bidde wy juwer erzamicheit ghutliken to wetene, dat unse erwerdige here de meister tho Lyfflande umme der zake willen enen dach mit her Cristiern upghenomen hadde tho Zeitzenkare tho holdene up midvasten negest tho komende, dar wy uns ghansliken tho vorzatet hadden und wolden unse boden dartho gesant hebben. Nu hevet her Cristiern den dach unseme heren deme meistere wederboden, dat he des dages van anvals wegen nycht holden en kan, alze wy vornemen. Hiirumme wan unse here de meister mir heren Cristiern enen dach upnemet und war se den leggen tho holdene, dar wille wy dan unse boden gerne senden; und wy vormoden uns, dat gii dar, off God wil, ok komende werden, und dar schole gii dan und alle gude lude, de dar komende werden, off God wil, wol horen und vornemen, dat wy unvorschuldes alsus swarliken vorclaget und vorvolget werden. Darumme, leve vrunt und gude ghunre, bidde wy juwe leve mit alleme vliite begherende, dat gii uns ghunstich und vruntlik syn, alze gii bitte herto gewest syn; dat wille wy gerne umme juwe erzamicheit vorschulden mit all deme, dat wy vormogen. Hiirmede ziit Gode bevolen. Geschreven an sunte Gregorius dage anno 1419.